**ELŐTERJESZTÉS A KÉPVISELŐ-TESTÜLET 2022.08.15-I ÜLÉSÉRE A 120 HRSZ-Ú ÖNKORMÁNYZATI INGATLANRÓL**

***Tisztelt Képviselő-testület!***

Az önkormányzat anyagi forrásai olyan mértékben beszűkültek, hogy a folyamatban lévő projektjei esetleges előre nem tervezett finanszírozási igényei komoly kihívást jelentenek. A problémák elkerülése érdekében áttekintésre került, hogy milyen olyan vagyonelemeink vannak, amelyek értékesítése segíthet áthidalni ezt a nehéz időszakot.

Jelenleg építkezésre is alkalmas önkormányzati tulajdonú telek az előterjesztés tárgyát képező 120 hrsz-ú ingatlanon kívül nincs. Sajnos ennek a teleknek is megvannak a megvannak a maga korlátai amelyek befolyásolják majd a vevők által megajánlott vételárat:

* közvetlenül a Tatabánya-Oroszlány vasútvonal szomszédságában található, az előterjesztéshez melléklet MÁV állásfoglalás szerint néhány kötelezően betartandó építési előírás figyelembevételével beépíthető,
* ma már ismeretlen és kideríthetetlen okból építési tilalom van bejegyezve az ingatlanra 1997 óta az önkormányzat által, ezt töröltetnünk kell az építési telekként történő értékesíthetőséghez.

A vagyonnyilvántartásunk szerint a könyv szerint értéke 148.000 ft, a becsült értéke pedig 481.140 ft. . Ezek az értékek a mai piaci árakhoz mérten nyilván nem jelenthetnek kiindulási alapot, ugyanakkor a beépíthetőséget jelentősen korlátozó háromszög alakú telekforma és MÁV hozzájárulási elvárások miatt várhatóan a beérkezett ajánlatok nem érik majd el a Kecskéden jelenleg átlagosnak mondható 10 millió forint körüli vételárat.

Kérem a tisztelt Képviselő-testületet, hogy az előterjesztést megvitatni és az alábbi határozati javaslatokat elfogadni szíveskedjen:

Kecskéd Község Önkormányzat Képviselő-testületének

…/2022. (VIII.15.) sz. határozata

Kecskéd Község Önkormányzat Képviselő-testülete úgy dönt, hogy a tulajdonában lévő, Kecskéd 120 hrsz-ú ingatlannal kapcsolatos pályázati felhívást az előterjesztés szerint jóváhagyja.

Határidő: azonnal

Felelős: alpolgármester

Kecskéd Község Önkormányzat Képviselő-testületének

…./2022. (VIII.15.) sz. határozata

Kecskéd Község Önkormányzat Képviselő-testülete úgy dönt, hogy

1. a tulajdonában lévő, Kecskéd 120 hrsz-ú ingatlanon lévő, jogutódlás jogcímén szerzett jogosultsággal az Önkormányzatra bejegyzett építési tilalom törlését jóváhagyja,

2. felhatalmazza az alpolgármestert az építési tilalom törlésének kezdeményezésére a földhivatali nyilvántartásban.

Határidő: azonnal

Felelős: alpolgármester

Kecskéd, 2022. augusztus 8.

Kaszányiné Ruppert Tímea s.k.

alpolgármester